**В памет на Александър Михайлов.**

**Последният авторски концерт на композитора.**

(непубликувана рецензия)

На 7 юни 2018 г. в зала “Филип Кутев” във Съюза на българските композитори се състоя юбилеен авторски концерт на композитора Александър Михайлов по случай неговата 70-годишнина.

Александър Михайлов е възпитаник на Санкт-Петербургската консерватория “Н.А. Римски-Корсаков”, ученик на проф. Владислав Успенски (учил при Шостакович). Завършва аспирантура по музикална фолклористика в Института по изкуствознание при БАН – София. В обширното творчество на композитора влизат симфония, две опери, балет, камерни произведения, музика за игрални и документални филми, театрални постановки, хорови и детски песни и др. Александър Михайлов е член на Съюза на българските композитори и на Съюза на композиторите – Русия.

Концертната програма на 7 юни 2018 г. включваше произведения за пиано – “Музикални скици”, “ Шест прелюдии”, произведения за глас и пиано – вокален цикъл за сопран, баритон и пиано “Кратки мисли в дългата нощ” по стихове на български поети, ария на Ангелина от оп.“Делба” и премиерното изпълнение на концерт за кларинет и оркестър – II и III част, във вариант кларинет и пиано.

Соловите пиеси за пиано бяха изпълнени от пианистите Светлин Христов (“Музикални скици” към пиесата на Маяковски “Дървеница”) и от Благовеста Ангелова (“Шест прелюдии”). **Светлин Христов** задълбочено, осмислено и с интересни колоритни решения изпълни “Музикални скици”. В “Шест прелюдии” **Благовеста Ангелова** бе потърсила тонови, темпови и драматургически контрасти както в отделните прелюдии, така и в цялостното изграждане на клавирния цикъл.

Певците **Елица Нешевска** (сопран) и **Михаил Фердотов** (баритон) заедно с пианистката **Лилия Жекова** изпълниха професионално, музикално и с вокално майсторство песенния цикъл ”Кратки мисли в дългата нощ”. Цикълът се състои от пет песни: 1. “Нощ” по стихове на Ваньо Петров (за баритон); 2. “Размисъл”, стих. Т.Томова (за сопран); 3. “Доверие” (за сопран); 4. “Сватба”, стих. Венко Евтимов (за сопран и баритон); 5. “Любов, магическа реалност”, стих. Павел Матев (за баритон). **Елица Нешевска** бе еднакво артистична и вокално убедителна както във вокалния цикъл, така и в арията на Ангелина от операта “Делба”. Речитативността на стила във вокалните произведения на композитора Александър Михайлов изисква добра дикция, осмисленост на фразата и прецизност в интонацията, които Елица Нешевска постигна с лекота и успя да предаде вокалните образи и нюанси с голяма музикалност, вярно и пълнокръвно. На рояла пианистката Лилия Жекова бе пълноценен камерен партньор на певците.

Концертът завърши с II и III част от концерт за кларинет и оркестър, първо изпълнение на кларнетиста **Росен Идеалов** и пианиста **Светлин Христов**. Това свежо и интересно произведение бе изпълнено с отдаденост и артистизъм от двамата изпълнители и бе аплодирано сърдечно от многобройната публика, дошла да почете юбиляра.

**Проф. Благовеста Константинова**

София, юни 2018 г.